[Foto’s] Orkaan Matthew eis ook lewens in VSAŉ Boom wat op kragdrade geval het op ŉ pad in St Simons Island, Georgia (8 Oktober 2016). Foto: AP/David Goldman Matthew het Sondag sy orkaanstatus verloor toe dit terug in die oseaan beweeg het en afgegradeer is tot ŉ post-tropiese sikloon, maar nie voordat dit minstens 10 lewens in die VSA geëis het nie. Die storm het swaar reën in Noord-Carolina gebring wat veroorsaak het dat huise en besighede tot 160 km van die kus af onder vloedwater deurgeloop het. Talle mense moes ook uit hul motors gered word nadat hulle in kitsvloede vasgevang is. Matthew het ook meer as 500 sterftes in Haiti veroorsaak. Reuters het vroeër berig die amptelike dodetal is 842, maar die presiese getal kon nog nie bevestig word nie aangesien reddingsoperasies steeds aan die gang is en talle afgeleë gebiede nog van die res van die land afgesny is. Owerhede in die VSA het Saterdagaand mense gewaarsku om van die paaie af te bly totdat die storm finaal opgeklaar het. ŉ Omvattende beraming van die skade wat deur Matthew aangerig is, sal waarskynlik eers in die komende weke beskikbaar wees. Brian Johns word deur vloedwater getref terwyl hy ŉ video probeer neem in Daytona Beach, Florida (7 Oktober 2016). Foto: AP/Eric Gay Teen 08:00 Sondag was die oog van die storm ongeveer 95 km suidoos van Cape Hatteras in Noord-Carolina en het die windspoed tot 120 km/h verminder. Weervoorspellers het gesê nog reën word in Noord-Carolina en Virginia verwag en dat nog vloede ŉ sterk moontlikheid is. In Brunswick in Noord-Carolina moes ongeveer 100 gaste ŉ hotel ontruim omdat die mure op die punt was om ineen te stort. Ongeveer twee miljoen mense in die suidoostelike deel van die land het hul huise ontruim nadat hulle gewaarsku is dat Matthew op pad is. Derduisende mense sit steeds sonder elektrisiteit weens die storm. In Florida is vier sterfgevalle aangemeld, drie in Georgia en drie in Noord-Carolina wat almal aan Matthew toegeskryf word. Dit sluit in ŉ bejaarde egpaar van Florida wat gesterf het weens koolstofmonoksied-inaseming nadat hulle ŉ kragopwekker in hul motorhuis aangesit het. Twee vroue is ook dood nadat bome op ŉ huis en ŉ karavaan geval het. Die eiendomsdata-maatskappy CoreLogic voorspel dat versekeringseise van tussen $4 miljard en $6 miljard ingedien sal word weens die skade aan huise en kommersiële eiendomme.